FI Euroopan unionin virallinen lehti C 96/7

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2017/C 96/08)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”LIMONE INTERDONATO MESSINA”

EU-nro: PGI-IT-02139–3.5.2016

SAN ( ) SMM ( X )

1. Hakijaryhmä ja oikeutettu etu

Società Cooperativa Agricola Limone Interdonato di Sicilia Via Umberto I 369 98026 Nizza di Sicilia (ME) ITALIA Puhelin: +39 0942422119

Società Cooperativa Agricola Limone Interdonato Messina Jonica Via Sant’Antonio 15 98025 Itala (ME) ITALIA Puhelin: +39 3473632533

Hakijaryhmä on 14.10.2013 annetun maa- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen tekemiseen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☐ Alkuperätodisteet — ☐ Tuotantomenetelmä — ☒ Yhteys maantieteelliseen alueeseen — ☒ Merkinnät — ☒ Muu [Tarkistetut lainsäädäntöviittaukset – valvontaelin]

4. Muutoksen/muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

Tuote-eritelmän 2 artiklan ja yhtenäisen asiakirjan 3.2 kohdan seuraavaa, mehun happamuutta koskevaa merkintää:

”kokonaishappamuus vähemmän kuin 50 g/l”

muutetaan seuraavasti:

”kokonaishappamuus vähemmän kuin 82 g/l”.

Nimityksen rekisteröintihakemuksessa esitetty arvo oli mitattu täysin kypsinä poimituista hedelmistä saadusta mehusta saatujen arvojen perusteella.

CI.B.I.:n (Citrus Business Intelligence) alueellisesta kehitysohjelmasta – Sisilian alue 2007–2013, toimenpide 124, Yhteistyö maatalouden, elintarvikealan ja metsätalouden uusien tuotteiden, prosessien ja teknologioiden kehittämiseksi – saadun rahoituksen avulla hiljattain toteuttamassa tutkimuksessa, joka tehtiin kahden viimeksi kuluneen maatalousvuoden (2013/2014 ja 2014/2015) aikana edustavalle otokselle tuotteita, joihin sovelletaan suojatun maantieteellisen merkinnän valvontaa, todettiin, että Limone Interdonato Messina -hedelmistä saadun mehun happamuus vähenee luonnollisesti hedelmän kypsyessä, ja että eritelmässä mainittu arvo (vähemmän kuin 50 g/l) saavutetaan vasta kun hedelmä on täysin kypsä, toisin sanoen maaliskuusta alkaen eli 1. syyskuuta – 15. huhtikuuta tapahtuvan sadonkorjuun loppupuolella.

Hankkeen aikana toteutetussa seurannassa kävi ilmi, että sitruunahappona ilmaistu happamuus sadonkorjuuaikana syyskuusta helmikuun loppuun oli noin 80 g/l, joten sitä ei voitu myydä Limone Interdonato Messinan maantieteellisen merkinnän valvontasuunnitelman mukaan. Sen vuoksi haetaan suojatulla maantieteellisellä merkinnällä varustetun Limone Interdonato Messina -tuotteen kuvauksen muuttamista, koska nykyisessä arvossa ei oteta huomioon happamuuden luonnollista vaihtelua hedelmän kypsyessä.

Yhteys maantieteelliseen alueeseen

On korjattava Euroopan unionin virallisessa lehdessä C 74, 28.3.2009, s. 70, julkaistun yhtenäisen asiakirjan 5 kohta, jossa todetaan, että Limone Interdonato Messinan hedelmälihan ”makeus” johtuu sen alhaisesta sitruunahappopitoisuudesta. Erityisesti todetaan, että Limone Interdonato Messina -hedelmälle ominainen ”makeus” ei muutu tuotteen ominaisuutena, koska mainittu ”makeus” viittaa mehun prosentuaaliseen Brix-arvoon (liuoksen glukoosi- ja fruktoosipitoisuutena) ja koska Limone Interdonato Messinan arvot ovat keskimäärin korkeammat kuin nykyisessä eritelmässä määritetty muiden sisilialaisten sitruunalajikkeiden (6,2 prosenttia) arvo. Tuote-eritelmän teksti säilyy muuttumattomana.

Muutetaan yhtenäisen asiakirjan 5 kohdan seuraavia kohtia:

””Limone Interdonato Messinan” tärkeimpiä ominaispiirteitä ovat varhainen kypsyminen, minkä ansiosta se voidaan tuoda markkinoille aikana, jolloin Välimeren muilla sitrustenviljelyalueilla ei vielä tuoteta sitruunoita, sen hedelmälihan makeus, joka johtuu alhaisesta sitruunahappopitoisuudesta (alle 50 g/l), poikkeuksellinen vastustuskyky sitrusten ”mal secco” -sairaudelle, sekä sileä ja ohut epikarppi ja laajahkot öljyrauhaset.”

seuraavasti:

””Limone Interdonato Messinan” tärkeimpiä ominaispiirteitä ovat varhainen kypsyminen, minkä ansiosta se voidaan tuoda markkinoille aikana, jolloin Välimeren muilla sitrustenviljelyalueilla ei vielä tuoteta sitruunoita, sen hedelmälihan makeus, poikkeuksellinen vastustuskyky sitrusten ”mal secco” –sairaudelle, sekä sileä ja ohut epikarppi ja laajahkot öljyrauhaset.”

”Sen perusomaisuudet, erityisesti varhainen kypsyminen, sen hedelmälihan makeus, joka johtuu alhaisesta sitruunahappopitoisuudesta, ja ohut epikarppi johtuvat eri tekijöiden yhteisvaikutuksesta: maaperä, ilmasto, kasvilajike ja suojatun maantieteellisen merkinnän alueelle tyypillinen viljelytapa.”

seuraavasti:

”Sen perusomaisuudet, erityisesti varhainen kypsyminen, sen hedelmälihan makeus ja ohut epikarppi johtuvat eri tekijöiden yhteisvaikutuksesta: maaperä, ilmasto, kasvilajike ja suojatun maantieteellisen merkinnän alueelle tyypillinen viljelytapa.”

Merkinnät

Limone Interdonato Messinan logoa on muutettu poistamalla siitä EU:n tunnus. EU:n tunnus on Euroopan komission omaisuutta, eikä se voi olla osa tuotteen logoa.

Muu

Viittaukset Euroopan parlamentin ja neuvoston asetukseen (EU) N:o 1151/2012 on tarkoitus päivittää.

Eritelmään on tarkoitus lisätä eritelmän noudattamisen varmistamiseksi ehdotetun valvontaelimen osoitetiedot.

YHTENÄINEN ASIAKIRJA

”LIMONE INTERDONATO MESSINA”

EU-nro: PGI-IT-02139–3.5.2016

SAN ( ) SMM ( X )

1. Nimi

”Limone Interdonato Messina”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Suojattu maantieteellinen merkintä ”Limone Interdonato Messina” on varattu lajikkeelle ”Interdonato”, joka on sukaattisitruunan kloonin ja sitruunan kloonin luonnonvarainen hybridi. Sillä on oltava kulutukseen saatettaessa seuraavat ominaisuudet:

— hedelmä: painoltaan keskikokoinen tai painava, 80–350 g,

— muoto: soikea, selkeä kärki ja matala painauma hedelmän kannan kohdalla,

— epikarppi: ohut, sileä, suuret öljyrauhaset,

— väri: korjuukypsyyden alussa keltaiseen vivahtava mattavihreä ja fysiologisen kypsyyden saavuttaneena keltainen lukuun ottamatta mattavihreitä kärkiä,

— hedelmäliha: keltainen, vetistyvä ja koostumukseltaan keskimääräinen, jossa vähän tai ei lainkaan siemeniä,

— mehu: sitruunankeltainen, mehutuotto vähintään 25 %. Kokonaishappamuus vähemmän kuin 82 g/l ja Brix-arvo vähintään 6,2.

— kauppaluokka: Extra ja I.

Suojatun maantieteellisen merkinnän ”Limone Interdonato Messina” sadonkorjuu tapahtuu 1. syyskuuta – 15. huhtikuuta.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotantotoimien on tapahduttava 4 kohdan mukaisella tuotantoalueella. Sadonkorjuu tehdään edellä 3.2 kohdassa ilmaistuna aikana käsin saksia käyttäen, jotta vältettäisiin kannan tyngän irtoaminen.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Suojattuun maantieteelliseen merkintään ”Limone Interdonato Messina” kuuluvat hedelmät, joita ei myydä välittömästi sadonkorjuun jälkeen, voidaan säilyttää matalassa lämpötilassa. Tätä varten käytetään kylmävarastoja, joissa suhteellinen kosteus pysyy korkeana (75–95 %), jotta hedelmän nestejännitys säilyisi, ja joissa on järjestetty ilmanvaihto (viisi kertaa varaston tilavuus vuorokaudessa), jotta hedelmien hengityksestä syntyvä hiilidioksidi ja etyleeni voidaan poistaa. Säilytyslämpötila on 6–11 °C. Säilytysaika voi olla enintään 30 päivää sadonkorjuusta.

Suojattuun maantieteellisen merkintään ”Limone Interdonato Messina” kuuluvat hedelmät toimitetaan markkinoille puusta, muovista ja/tai pahvista valmistetuissa pakkauksissa tai koreissa tai enintään 5 kg:n verkkopusseissa ja aaltopahvilaatikoissa. Pakkauksien, pussien ja laatikoiden on oltava sinetöityjä siten, että niiden sisältöä ei voi poistaa rikkomatta sinettiä. ”Limone Interdonato Messina” -hedelmät voidaan tuoda markkinoille myös irtotavarana, jos jokainen hedelmä on merkitty tarralla.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakkausmerkinnöissä on oltava nimitys suojattu maantieteellinen merkintä ”Limone Interdonato Messina” ja siihen viittaava logo muita pakkausmerkintöjen tietoja suuremmalla kirjasimella, tuottajan ja/tai pakkaajan nimi, yritysnimi ja osoite sekä kauppaluokka Extra tai I.

Logo koostuu kahdesta sisäkkäisestä ympyrästä. Näistä ensimmäisessä on vihreällä pohjalla (joka vastaa Interdonato-sitruunan väriä sen kypsymisen alussa) teksti LIMONE INTERDONATO ja kaksi valokuvaa Interdonato-sitruunasta. Toisessa ympyrässä on sinisellä pohjalla (joka kuvastaa merta) kuva eversti Interdonatosta, joka oli hänen nimeään kantavan lajikkeen jalostaja, Sisilian kartta ja teksti MESSINA, joka täydentää suojatun maantieteellisen merkinnän.

4. Maantieteellisen alueen tarkka rajaus

Suojatun maantieteellisen merkinnän ”Limone Interdonato Messina” tuotantoalue käsittää kokonaisuudessaan seuraavat Messinan provinssin kunnat: Messina, Scaletta Zanclea, Itala, Alì, Alì Terme, Nizza di Sicilia, Roccalumera, Fiumedinisi, Pagliara, Mandanici, Furci Siculo, S.Teresa di Riva, Letojanni, S. Alessio Siculo, Forza D’Agrò, Taormina, Casalvecchio Siculo, Giardini Naxos ja Savoca.

5. Yhteys maantieteelliseen alueeseen

Maantieteellinen alue, jolla viljellään suojattuun maantieteellisen merkintään ”Limone Interdonato Messina” kuuluvia sitruunoita, on laaja Joonianmeren rantakaistale Messinassa. Se kattaa yhtäjaksoisena kaikki Messinan ja Taorminan väliset kunnat.

Lajikkeen maantieteellinen levinneisyysalue on 0–400 m korkeudella merenpinnasta. Levinneisyysalueen korkeimmat ääripäät ovat lukuisten purojen ja valuma-altaiden hedelmällisiä reunoja.

Alueen korkeussuhteet liittyvät kiinteästi Peloritanien vuorijonoon, joka kohoaa jyrkästi Joonianmerestä ja jonka huiput ovat lähellä rannikkoa, minkä seurauksena maasto on vuoristoista ja jyrkkää melko lähelläkin merenpinnan tasoa. Alue onkin suurelta osin kaltevuudeltaan yli 40 %, ja tasankoja on lähinnä purojen uomien ja rannikon lähistöllä.

Geologialtaan Sisilian koillisosa liittyy läheisesti Calabrian stratigrafiaan. Perusta koostuu graniitti-, liuske- ja fylliittikivistä, joiden päällä on tuoreempaa maaperää. Perusta on todennäköisesti kambrikaudelta ja sitä edustavat porfyyrinen graniittisuoni ja liuskeet.

Kambrikauden jälkeen muodostuneisiin merisedimentteihin sisältyy kalkkikivi-, dolomiitti-, liuske- ja savikerrostumia, joiden plioseenikautiset sedimenttikerrostumat muodostuvat peruskalliosta, merkelistä, savesta sekä hiekasta ja hiekkakivestä koostuneista erilaisista kivistä.

Tektoniselta kannalta tällaisen geologisen rakenteen tärkeimmät seuraukset ovat kivien rapautuminen, johon liittyy lähteiden esiintyminen, ja maaperän vakaus ja alluviaalisten kerrostumien paksuus, mikä tukee valumaveden muodostumista pohjavedeksi.

Nämä kaksi tekijää ovat eduksi, kun ajatellaan pohjaveden käyttöä kasteluun.

Alueen maaperä on monimuotoinen, vallitsevina ovat alluviaaliset kivennäismaalajit ja erittäin hedelmälliset ruskeat maalajit.

Alueen hydrologialle ovat tyypillisiä lukuisat jokiuomat, jotka muuttuvat virroiksi vain poikkeuksellisesti voimakkaiden sateiden aikana. Huomionarvoinen on myös maanpinnan alla esiintyvä rikki-, suola-, bromi- ja jodipitoinen vesi, jota käytetään myös kylpylätoiminnassa. Alueen vesivarat koostuvat siis pääosin ilmassa olevista veden eri olomuodoista, lähteistä sekä lukuisista kaivoista saatavasta pohjavedestä. Ilmasto on tyypillinen Välimeren ilmasto, jota leimaavat leudot talvet ja pitkät, kuumat ja kuivat kesäkaudet. Vallitsevat tuulensuunnat ovat länsi ja koillinen. Talvella ovat varsin yleisiä myös maestrale- ja libeccio-tuulet, jotka voivat olla hyvin myrskyisiä. Myös lämmin ja kostea, etelästä ja kaakosta pitkiäkin jaksoja puhaltava scirocco-tuuli on tunnettu.

Edellä esitetystä käy ilmi, että ”Limone Interdonato Messina” -kasvatusalue muodostaa maaperältään, korkeussuhteiltaan, ilmastoltaan ja ympäristöltään ainutlaatuisen kokonaisuuden, jota ei voida jäljentää muualla. Tästä on osoituksena se, että Sisilian muissa osissa ja Calabriassa kasvatetut Interdonato-lajikkeen sitruunat eivät koskaan ilmennä niitä suuressa arvossa pidettyjä ja tyypillisiä erityisominaisuuksia, joita lajikkeella on edellä määritellyllä alueella. ”Limone Interdonato Messinan” tärkeimpiä ominaispiirteitä ovat varhainen kypsyminen, minkä ansiosta se voidaan tuoda markkinoille aikana, jolloin Välimeren muilla sitrustenviljelyalueilla ei vielä tuoteta sitruunoita, sen hedelmälihan makeus, poikkeuksellinen vastustuskyky sitrusten ”mal secco” –sairaudelle, sekä sileä ja ohut epikarppi ja laajahkot öljyrauhaset.

Suojattua maantieteellistä merkintää ”Limone Interdonato Messina” koskeva hakemus pohjautuu maineeseen, joka tuotteella on aina ollut tuotantoalueellaan. Jo vuonna 1875 eversti Interdonato, joka kuului Garibaldin ajan sankareihin, jalosti juuri tämän lajikkeen, jonka hedelmille on ominaista varhainen kypsyminen, kookkuus, pitkänomainen ja sylinterimäinen muoto, mehukkuus ja erittäin sileä kuori. Jo tällöin alueen asukkaat pitivät tätä hedelmää arvossa ja antoivat sille myös muita nimiä, kuten ”limone speciale” tai ”fino”, joita käytetään edelleenkin ”Limone Interdonato” -lajikkeesta.

Sen perusominaisuudet, erityisesti varhainen kypsyminen, sen hedelmälihan makeus ja ohut epikarppi johtuvat eri tekijöiden yhteisvaikutuksesta: maaperä, ilmasto, kasvilajike ja suojatun maantieteellisen merkinnän alueelle tyypillinen viljelytapa. Viljelymenetelmistä, jotka vaikuttavat Interdonato-lajikkeen ominaislaatuun suojatun maantieteellisen merkinnän kattamalla alueella, on syytä mainita lannoitus, joka perustuu runsaaseen orgaanisen aineksen käyttöön ja hitaasti typpeä vapauttaviin lannoitteisiin. Koska on tieteellisesti osoitettu, että typpilannoitteet vaikuttavat epikarpin epätasaisuuteen, orgaanisten ja hitaasti typpeä vapauttavien lannoitteiden käyttö edistää ravinteiden asteittaista käyttöä kasvissa ja hedelmän öljyrauhaset laajenevat. Toinen erityismenetelmä on kastelu, jolla pyritään varmistamaan riittävä ja jatkuva veden saanti hedelmien koko kasvu- ja kypsymiskauden ajan ja joka tapahtuu suurelta osin kesällä. ”Limone Interdonato Messina” –lajikkeen esiintyminen Messinan provinssin Joonianmeren puoleisella alueella on siis tulosta luonnollisesta kehityksestä, joka johtuu erityisten luonnollisten tekijöiden ja ihmisen toiminnan yhteisvaikutuksesta kyseisellä viljelyalueella ja joka ei ole toistettavissa missään muualla samoin ominaisuuksin. Tämän vahvistaa se, että yritykset levittää viljelyalaa viereiseen Catanian provinssiin tai Messinan Tyrrhenanmeren puoleisille rinteille ovat epäonnistuneet, mutta alkuperäisellä alueellaan ”Limone Interdonato” -lajike on ollut varsin vakaa ja tuottoisa. Varhainen kypsyminen on epäilemättä myös seurausta siitä sukaattisitruunakloonista, josta Interdonato-lajike on saanut alkunsa. Yhteenvetona voidaan todeta, että jo 1800-luvulta lähtien ”Limone Interdonato” on leimannut Messinan provinssin Joonianmeren rantaa, joka on näin saanut ”ainavihannan puutarhan” lisänimen, ja vaikuttanut alueen talouteen, tapoihin, yhteiskunnan rakenteeseen, tapahtumiin, kulttuuriin ja perinteisiin.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Italian hallitus on aloittanut kansallisen vastaväitemenettelyn julkaisemalla 16. maaliskuuta 2016 Italian tasavallan virallisen lehden numerossa 63 suojatun maantieteellisen merkinnän ”Limone Interdonato Messina” eritelmän muutosehdotuksen. Eritelmän täydellinen teksti on saatavissa internetosoitteessa

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP e IGP” (ylhäällä oikealla), sen jälkeen ”Prodotti DOP, IGP e STG” (näytön vasemmassa laidassa) ja lopuksi ”Disciplinari di produzione all’esame dell’UE”.

(1) EUVL L 343, 14.12.2012, s. 1.